Illum, il-Kummissjoni ppubblikat Pjan ta' Azzjoni ġdid dwar il-Proprjetà Intellettwali biex tgħin lill-kumpaniji, speċjalment il-kumpaniji ta' daqs żgħir u medju (SMEs), jagħmlu l-aħjar użu mill-invenzjonijiet u l-kreazzjonijiet tagħhom u tiżgura li jistgħu jkunu ta' benefiċċju għall-ekonomija u s-soċjetà tagħna. Il-proprjetà intellettwali (PI) hija mutur ewlieni għat-tkabbir ekonomiku peress li tgħin lill-kumpaniji jivvalorizzaw l-assi intanġibbli tagħhom. Il-Pjan ta' Azzjoni għandu l-għan li jippermetti lill-industrija kreattiva u innovattiva Ewropea tibqa' mexxej globali u li jħaffef it-tranżizzjonijiet ekoloġiċi u diġitali tal-Ewropa. B'mod partikolari, il-Pjan ta' Azzjoni jistabbilixxi l-passi ewlenin biex tittejjeb il-protezzjoni tal-PI; biex tingħata spinta lill-użu tal-PI mill-SMEs; biex tiġi ffaċilitata l-kondiviżjoni tal-PI ħalli jiżdied l-użu teknoloġiku fl-industrija; biex tissokta l-ġlieda kontra l-iffalsifikar u t-titjib tal-infurzar tad-drittijiet tal-PI; u biex jiġu promossi kundizzjonijiet ekwi globali. Il-kriżi tal-coronavirus enfasizzat ukoll ċerti dipendenzi fuq l-innovazzjoni u t-teknoloġiji kritiċi sabiex il-Pjan ta' Azzjoni jindirizza dawn l-isfidi filwaqt li jiżgura li l-PI kritiċi jkunu jistgħu jsiru disponibbli fi żmien ta' kriżi. Assi intanġibbli bħal ditti, disinni, privattivi u data qed isiru dejjem aktar importanti fl-ekonomija tal-għarfien tal-lum il-ġurnata. L-industriji intensivi fil-PI jammontaw għal 45 % tal-PDG kollu u 93 % tal-esportazzjonijiet kollha tal-UE, filwaqt li l-valur miżjud tal-PI qed jikber fil-biċċa l-kbira tal-ekosistemi industrijali tal-Ewropea. Globalment, il-preżentazzjonijiet tal-PI qed jiżdiedu, peress li r-rwol tal-assi intanġibbli qed ikompli jikber fit-tellieqa globali għat-tmexxija teknoloġika. Il-Pjan ta' Azzjoni jibni fuq il-punti sodi tal-qafas tal-PI Ewropew biex jiġi żgurat li jappoġġa l-irkupru ekonomiku u r-reżiljenza tagħna f'oqsma ekonomiċi ewlenin. Il-Kummissarju għas-Suq Intern, Thierry Breton qal: “L-Ewropa tospita wħud mill-innovazzjonijiet ewlenin fid-dinja, iżda l-kumpaniji xorta għadhom mhumiex kompletament kapaċi jipproteġu l-invenzjonijiet tagħhom u jikkapitalizzaw fuq il-proprjetà intellettwali tagħhom. Illum, qed nipproponu li nġeddu s-sistema tal-proprjetà intellettwali tagħna biex insaħħu l-kapaċità tal-Ewropa li tiżviluppa teknoloġiji tal-ġenerazzjoni li jmiss, li jirriflettu l-avvanzi fid-data u fl-IA; nippermettu lill-kumpaniji biex ikunu jistgħu jiġbru l-għarfien tagħhom malajr fi żminijiet ta' kriżi, u nappoġġaw it-triq tal-Ewropa lejn l-irkupru ekonomiku u t-tranżizzjoni ekoloġika.” Il-Pjan ta' Azzjoni tal-lum iħabbar miżuri f'ħames oqsma ewlenin: Il-Pjan ta' Azzjoni jipproponi li tiġi aġġornata sensiela ta' għodod eżistenti tal-PI u li dawn jiġu adattati għall-era diġitali, inkluż it-titjib taċ-ċertifikati ta' protezzjoni supplimentari (SPC) għal prodotti mediċinali u għall-protezzjoni tal-pjanti bi privattiva u l-immodernizzar tal-protezzjoni tad-disinn tal-UE. Għandu l-għan li jsaħħaħ il-protezzjoni tal-indikazzjonijiet ġeografiċi agrikoli (IĠ) filwaqt li jikkunsidra l-fattibbiltà ta' sistema ta' protezzjoni tal-IĠ għal prodotti mhux agrikoli fil-livell tal-UE. Il-Kummissjoni tniedi wkoll djalogu industrijali biex tindirizza l-impatt ta' teknoloġiji ġodda (bħall-IA u l-katina ta' blokok) fuq is-sistema tal-PI. Biex jiġi żgurat li l-kumpaniji jkollhom aċċess għal għodod ta' protezzjoni rapidi, effettivi u affordabbli u titnaqqas il-frammentazzjoni u l-kumplessità persistenti fis-sistema attwali, il-Pjan ta' Azzjoni jappella lill-Istati Membri għal introduzzjoni rapida tas-sistema tal-privattivi unitarja biex jinħoloq punt uniku ta' servizz għall-protezzjoni u l-infurzar tal-privattivi madwar l-UE. L-innovaturi u l-ħallieqa Ewropej, b'mod partikolari l-SMEs ta' spiss ma jkunux jafu bil-benefiċċji tal-integrazzjoni tal-PI fl-istrateġija tan-negozju tagħhom. Pereżempju, 9 % biss tal-SMEs jippreżentaw talba għall-protezzjoni tal-PI. Biex tgħin kumpaniji iżgħar jikkapitalizzaw fuq l-assi intanġibbli tagħhom, il-Kummissjoni tipproponi miżuri għat-titjib tal-informazzjoni u l-pariri. Dan se jgħin lill-SMEs affettwati mill-coronavirus jimmaniġġjaw u jingranaw aħjar il-portafolli tal-PI tagħhom permezz ta' skema ġdida ta' assistenza finanzjarja b'EUR 20 miljun ipprovduti mill-fondi tal-EUIPO għall-ewwel sena. Il-Kummissjoni se toffri wkoll servizzi ta' pariri u għajnuna dwar il-PI għall-parteċipanti kollha tal-programmi ta' riċerka u innovazzjoni ffinanzjati mill-UE u se taħdem mal-partijiet ikkonċernati kollha biex ittejjeb il-valorizzazzjoni tal-IPR fil-komunità tar-R&I. Taġixxi wkoll biex ikun aktar faċli li l-PI tintuża biex timmassimizza l-aċċess għall-finanzi. Il-Pjan ta' Azzjoni għandu l-għan li jipproteġi l-assi intanġibbli iżda jfittex ukoll li jtejjeb l-aċċess għal assi intanġibbli kritiċi li fuqhom tiddependi l-ekonomija u s-soċjetà tagħna. Filwaqt li tirrikonoxxi r-rwol importanti li s-sistema tal-PI jista' jkollha fl-indirizzar tal-emerġenzi tas-saħħa, bħall-pandemija tal-coronavirus li għaddejja bħalissa, il-Kummissjoni tipproponi miżuri biex tiffaċilita l-kondiviżjoni ta' PI kritiċi fi żminijiet ta' kriżi, filwaqt li tiżgura redditu fuq l-investiment. Il-Kummissjoni se taħdem ukoll fuq infrastruttura mtejba tad-drittijiet tal-awtur u se tieħu azzjoni biex timmobilizza aħjar id-data protetta mill-IP. Se tipproponi wkoll modi biex jitjiebu t-trasparenza u l-prevedibbiltà fil-liċenzjar ta' privattivi essenzjali għal standard (SEPs) peress li dawn huma element ewlieni għat-trasformazzjoni diġitali tal-industrija Ewropea, bħat-tnedija ta' karozzi konnessi u prodotti oħra tal-IoT. L-importazzjoni ta' oġġetti ffalsifikati u piratati tammonta għal 6.8 % tal-PDG tal-UE. Il-Kummissjoni se ttejjeb l-infurzar effettiv u bbilanċjat tad-drittijiet tal-PI. Pereżempju, biex jikkomplementa l-pakkett tal-Att dwar is-Servizzi Diġitali li jmiss, se tistabbilixxi sett ta' għodod tal-UE kontra l-falsifikazzjoni biex tippromwovi u tiffaċilita l-kooperazzjoni effettiva bejn id-detenturi tad-drittijiet tal-IP, l-intermedjarji (bħal swieq online) u l-awtoritajiet tal-infurzar tal-liġi, se tintegra l-aħjar prattika u l-użu ta' għodod adegwati u teknoloġiji ġodda. Filwaqt li l-industriji intensivi fid-drittijiet tal-PI jammontaw għal 93 % tal-esportazzjonijiet tal-prodotti tal-UE, in-negozji tagħna għadhom jiffaċċjaw sfidi kbar meta joperaw f'pajjiżi terzi. Biex tindirizza dawn l-isfidi, il-Kummissjoni għandha l-għan li ssaħħaħ il-pożizzjoni tal-UE bħala entità globali li tistabbilixxi l-istandards fil-PI. Se żżid ukoll ir-rispons tal-UE għal prattiki inġusti mwettqa minn atturi minn pajjiżi terzi, bħall-ispjunaġġ industrijali jew tentattivi ta' misapproprjazzjoni tal-PI fil-kuntest tal-kooperazzjoni R&D. L-istrateġija Industrijali Ġdida tal-UE adottata fl-10 ta' Marzu ta' din is-sena rrikonoxxiet il-ħtieġa li l-politika tal-Proprjetà Intellettwali tal-UE tgħin biex tinżamm u tissaħħaħ is-sovranità teknoloġika tal-Ewropa u tippromwovi kundizzjonijiet ekwi globali u ħabbret l-adozzjoni tal-Pjan ta' Azzjoni. Fit-10 ta' Novembru, il-Kunsill tal-Ministri tal-UE stieden lill-Kummissjoni tippreżenta proposti għal politika futura tal-UE dwar il-PI. L-assi intanġibbli bħar-R&D, l-invenzjonijiet, il-kreazzjonijiet artistiċi u kulturali, il-marki, is-softwer, l-għarfien, il-proċessi tan-negozju u d-data huma l-pedamenti tal-ekonomija tal-għarfien tal-lum. Matul dawn l-aħħar għoxrin sena, il-volum tal-investimenti annwali fl-“assi tal-proprjetà intellettwali” żdied b' 87 % fl-UE, filwaqt li l-volum ta' investimenti tanġibbli (mhux residenzjali) żdied bi 30 % biss. L-investimenti f'assi intanġibbli kienu wkoll ferm inqas affettwati mill-kriżi ekonomika preċedenti (li bdiet fl-2008). L-industriji li jagħmlu użu intensiv mill-PI għandhom rwol essenzjali fl-ekonomija tal-UE u joffru impjiegi tajbin u sostenibbli lis-soċjetà. L-industriji intensivi fl-IPR attwalment jammontaw għal kważi 45 % tal-PDG tal-Ewropa u jikkontribwixxu direttament għall-ħolqien ta' kważi 30 % tal-impjiegi kollha. Ħafna mill-ekosistemi tal-Ewropa ma jistgħux jirnexxu mingħajr protezzjoni effettiva tal-PI u għodod effettivi għall-kummerċ ta' assi intanġibbli. Mistoqsijiet u Tweġibiet Skeda Informattiva dwar il-Pjan ta' Azzjoni dwar il-Proprjetà Intellettwali Pjan ta' Azzjoni dwar il-Proprjetà Intellettwali “Nisfruttaw bl-aħjar mod possibbli l-potenzjal innovattiv tal-UE – Pjan ta' azzjoni dwar il-proprjetà intellettwali biex jappoġġa l-irkupru u r-reżiljenza tal-UE” Rapport ta' evalwazzjoni dwar iċ-Ċertifikati ta' Protezzjoni Supplimentari Studju panoramiku ta' privattivi potenzjalment essenzjali divulgati lill-ETSI Rapport ta' evalwazzjoni dwar l-Osservatorju tal-Ksur tad-Drittijiet tal-Proprjetà Intellettwali Studju Pilota għal valutazzjonijiet tal-essenzjalità ta' Privattivi Essenzjali għal Standard (SEPs) Studju dwar ix-xejriet u l-iżviluppi fl-Intelliġenza Artifiċjali (AI) Rapport ta' studju dwar il-fattibbiltà u l-analiżi tal-“Inizjattiva ta' għoti ta' Liċenzji tal-Impatt” għall-aċċess għat-teknoloġija matul kriżi tas-saħħa health crisis Valutazzjonijiet tal-impatt tal-bidu fuq il-leġiżlazzjoni dwar it-tfassil Valutazzjoni tal-impatt tal-bidu fuq il-Protezzjoni tal-Indikazzjoni Ġeografika għal prodotti mhux agrikoli